Van Riebeecks het lig van Christelike kultuur na donker Afrika gebring – Afrikanergeskiedenis
Daar word onder meer in die Daghregister, die amptelike dagboek van Jan van Riebeeck, na "muziekinstrumenten" verwys en dat in die kommandeurswoning binne die Fort De Goede Hoop 'n klavesimbel bespeel is.
Die skildery van Jan van Riebeeck is in 1664 in Malakka gemaak toe hy bevelvoerder van die VOC-buitepos was. Dit is nou in die besit van die Stad Kaapstad, wat dit in 'n pakkamer wegsluit. Foto: Marthinus van Bart
Omdat Nederlandse meisies van die hoë lui in die sewentiende eeu tradisioneel onder meer onderrig in musiek en ander vorme van die kunste ontvang het, was dit heel waarskynlik Maria wat die klavesimbel aan die Kaap bespeel het. Die historikus W.C. Mees verwys ook daarna dat sy die viool kon bespeel. 'n Mens kan vanweë haar fyn opvoeding aanvaar dat sy ook kon sing. In ooreenstemming met haar status in haar gemeenskap het sy deftige syklere gedra.
Niks in Jan se biografiese gegewens dui egter daarop dat hy onderrig in musiek of die ander kunste ontvang het of 'n musikale aanleg gehad het nie. Maar dat hy wel die musiek waardeer het wat sy begaafde vrou gemaak het, is vanselfsprekend. Dit moes nogal vir hom 'n onderneming gewees het om toestemming van die Here XVII te verkry dat die delikate klavesimbel, verwant aan die klavier, aan boord van sy vlagskip gebring kon word en dat die instrument vir die lang en gevaarlike seereis in die betreklik beknopte ruim van die klein seilskip behoorlik, óók waterdig, verpak kon word. Dit was klaarblyklik die egpaar se eie besitting en nie eiendom van die VOC nie.
Maria de la Queillerie van Riebeeck, eggenote van kommandeur Jan van Riebeeck, soos sy in die 1650's uitgebeeld is net voor hul koms na die Kaap die Goeie Hoop. Sy was 'n geleerde en hoogs intelligente vrou wat volgens haar stand en status deftig gekleed gegaan het. Sy was 'n knap sakevrou wat die eerste private bank aan die Kaap begin het deurdat sy geld aan Vryburgers geleen het wat hulle met rente moes terugbetaal. Ook het sy verskeie vee van haar eie besit.
Die anatomieles van doktor Nicolas Tulp deur Rembrandt van Rijn 1632. Die kunswerk word in Mauritshuis in Den Haag bewaar. Jan van Riebeeck sou as aspirant skeepsjirurgyn ook sulke anatomielesse moes bywoon.
Die aspirant-sjirurgyns moes die Eed van Hippokrates aflê, is onderrig oor hoe die menslike anatomie werk, moes opereer onder toesig van 'n geneesheer (heelmeester), gebreekte bene spalk, ledemate wat ontwrig is herstel, tande trek en bloedlaat. Hulle moes wonde kon toewerk en deurgesnyde slagare toebrand. Die eksaminering was besonder streng, en as deel van hul prakties moes elke student uit 'n stuk ru-yster twee fyn afgewerkte en vlymskerp sjirurgynsmesse (lansette) slyp.
Louis Leipoldt in 1902 in die Mediese Skool van Guy's Hosital in Londen waar hy as dokter opgelei is. Hy is die student wat aan die flessie ruik en na die kamera se kant kyk.